สวัสดีค่ะ เมื่อวานนี้ได้มีผื่นเเดงๆขึ้นจางๆบริเวณท้องแขนและหน้าแขนนิดหน่อยในตอนเย็นก็จางลงอีก แต่พอเช้ามาวันนี้ขึ้นสีแดงคล้ายห้อเลือดชัดมากค่ะและกระจายไปทั่วแขนกว่าเมื่อวาน ลักษณะผื่นคล้ายห้อเลือด ไม่นูน ไม่คัน ค่ะอยากสอบถามว่าเป็นอาการอะไรหรอคะ
สวัสดีค่ะ ผื่นสีแดงที่ผิวหนัง ไม่นูน ไม่คัน อาจเกิดจาก1. เป็นจุดเลือดออกใต้ผิวหนัง (petechiae) โดยจะเห็นเป็นจุดสีแดงเข้มขนาด 1-2 มิลลิเมตรใต้ผิวหนัง เมื่อลองกดแล้วสีจะไม่จางลง ไม่มีอาการเจ็บและไม่คัน เกิดจากการรั่วของหลอดเลือดฝอยใต้ผิวหนัง โดยสาเหตุ เช่น การเกาหรือถูผิวหนังที่รุนแรง การถูกกระแทกแรงๆ มีภาวะเกล็ดเลือดต่ำ เกล็ดเลือดทำงานผิดปกติ ขาดวิตามินซี ติดเชื้อโรคบางชนิด เช่น ไข้เลือดออก ไข้อีดำอีแดง เป็นต้น2. เป็นจ้ำเลือดขนาดเล็ก (purpura) ขนาดคือ 2 มิลลิเมตร ถึง 1 เซนติเมตร เกิดจากการแตกหรืออักเสบของหลอดเลือดขนาดเล็กใต้ผิวหนัง โดยหากเกิดจากการแตก จ้ำเลือดจะแบนเรียบ แต่หากเกิดจากการอักเสบ เวลาลูบแล้วจะรู้สึกนูนเล็กน้อย ซึ่งสาเหตุที่ทำให้เกิดการแตก เช่น มีโรคตับบางอย่าง มีเกร็ดเลือดต่ำมาก ขาดวิตามินซีรุนแรง การใช้ยาต้านการแข็งตัวของเลือด เป็นต้น ส่วนสาเหตุที่ทำให้หลอดเลือดอักเสบ เช่น โรคภูมิคุ้มกันผิดปกติชนิดต่างๆ โรคที่ทำให้หลอดเลือดขนาดเล็กอุดตัน ภาวะแพ้ยา การติดเชื้อบางชนิด เป็นต้น3. ผิวหนังอักเสบจากการแพ้หรือระคายเคืองจากสารเคมีต่างๆ เแต่มักเป็นผื่นนูนขึ้นมา และมักมีอาการคัน หรือแสบร่วมด้วย4. เป็นเนื้องอกของเนื้อเยื่อใต้ผิวหนังบางชนิด เช่น เนื้องอกหลอดเลือด ซึ่งจะเห็นมีสีแดงได้ แต่ก็มักจะคลำได้นูนๆ และไม่น่าพบกระจายหลายจุดหากยังคงมีผื่นแดงขึ้นเป็นๆ หายๆ แนะนำควรไปพบแพทย์เพื่อตรวจหาสาเหตุและรักษาค่ะ ในเบื้องต้น ก็ไม่ควรไปเกา ถู ผิวหนังบริเวณที่เป็น งดการใช้แขนยกของหนัก การเล่นกีฬาต่างๆ ไปก่อนนอกจากนี้ หากก่อนหน้านี้ไม่กี่วัน มีอาการของไข้นำมาก่อน อาจเกิดจากโรคติดเชื้อได้ เช่น ไข้เลือดออก ในกรณีนี้ ควรรีบไปพบแพทย์โดยเร็ว เพราะอาจมีอันตรายได้ค่ะ